"Ḓanu litsha u ri fhedzela tshifhinga vhaṱhannga ri mushumoni!" Ndi muṅwe wa vhaḽa mapholisa are na tshikwati tsho ṅwalwaho u pfi Tshivhidzo M.B, zwenezwo vhe vhukati na u kakatana na Shumba na Tendai. "Ndo vha ndi tshi humbela u amba vha saathu mbaisa-mbaisa nga" Shumba ha ngo tsha fhedzisa zwe vha a tshi khou amba a songo kaṱudzwa nga mpama we wa tou dzula kha mulomo na ningo. Mikota ya mbo ḓi bva i tshi tou ri tsanananana....."Ro neta u shuma vhoinwi ḓuvha ḽiṅwe na ḽiṅwe! Ni khou ri tshipela vhana na vhasadzi! Ri ḓo ni konḓelela ra vhuya ra tou ni vhulahela nḓilani ya u ni humisela Zimbabwe! Athi ri ri tshi ni humisela ha haṋu ni a dovha na vhuya!", vhe ṱamba ḽa Tshivenḓa, ziazia, vha inga nga tsaṅwa. Ha vha u kharamedzelwa venini havho vha sa tsha amba tshithu nga u shavha hone u rwiwa. Shumba u khou ḓi pfumbula zwawe na mikoṱa. Vho ri u valelwa, voni ya bvuma, ya rwa i tshi sendedza.